Paideia, Turun klassillinen yhdistys – Paideia, klassiska föreningen i Åbo

Säännöt

1. Yhdistyksen nimi ja kotipaikka

Yhdistyksen nimi on ”Paideia, Turun klassillinen yhdistys - Paideia, klassiska föreningen i Åbo”. Epävirallisesti yhdistyksen nimestä voidaan käyttää lyhyempää muotoa Paideia. Yhdistyksen kotipaikka on Turku.

2. Yhdistyksen tarkoitus ja toiminta

Yhdistyksen tarkoituksena on virittää ja ylläpitää kreikkalais-roomalaiseen muinaisuuteen kohdistuvaa mielenkiintoa, edistää antiikin tutkimusta ja klassillisten kielten opetusta sekä yhdistää klassillista sivistystä harrastavia kansalaisia.

Tarkoituksensa toteuttamiseksi yhdistys järjestää esitelmä- ja keskustelutilaisuuksia sekä muita kreikkalais-roomalaiseen antiikkiin liittyviä tapahtumia ja jakaa rahavarojen salliessa stipendejä.

Toimintansa tukemiseksi yhdistys voi ottaa vastaan avustuksia, lahjoituksia ja testamentteja.

3. Yhdistyksen kielet

Yhdistyksen viralliset kielet ovat suomi ja ruotsi, pöytäkirjakielenä suomi. Yhdistyksen tilaisuuksissa voidaan tarvittaessa käyttää myös muita kieliä.

4. Jäsenet

Yhdistyksellä on varsinaisia jäseniä, opiskelijajäseniä, ainaisjäseniä ja kunniajäseniä. Yhdistyksen jäseneksi voi liittyä jokainen, joka hyväksyy yhdistyksen tarkoituksen ja säännöt. Jäsenet hyväksyy yhdistyksen hallitus.

Opiskelijajäseneksi katsotaan jäsen, joka on kirjoilla ja harjoittaa perus- tai jatkotutkintoon johtavia opintoja yliopistossa tai korkeakoulussa. Ainaisjäseneksi katsotaan jäsen, joka suorittaa jäsenmaksun 10-kertaisena.

Yhdistys voi kutsua kunniajäsenekseen henkilön, joka on tutkijana, opettajana tai muulla tavoin ansiokkaasti toiminut yhdistyksen tarkoituksien hyväksi. Päätös kunniajäsenen kutsumisesta on tehtävä yhdistyksen kokouksessa vähintään kolmen neljäsosan (3/4) enemmistöllä annetuista äänistä.

Jäsen voi erota yhdistyksestä ilmoittamalla siitä kirjallisesti hallitukselle tai sen puheenjohtajalle. Jäsen voi myös erota ilmoittamalla siitä yhdistyksen kokouksessa.

Hallitus voi katsoa jäsenen eronneeksi yhdistyksestä, jos hän ei ole maksanut jäsenmaksuaan kahden peräkkäisen kalenterivuoden aikana eikä ole ainais- tai kunniajäsen.

5. Jäsenmaksu

Varsinaiset jäsenet maksavat vuotuisen jäsenmaksun, jonka suuruuden syyskokous päättää. Opiskelijajäsenet maksavat pienemmän jäsenmaksun, jonka syyskokous samoin päättää. Ainais- ja kunniajäsenet ovat vapautettuja vuotuisista jäsenmaksuista.

6. Hallitus

Yhdistyksen toimintaa johtaa ja sen asioita hoitaa hallitus, joka valitaan vuodeksi kerrallaan syyskokouksessa. Hallituksen toimikausi on kalenterivuosi. Hallitukseen kuuluvat puheenjohtaja, varapuheenjohtaja, sihteeri ja taloudenhoitaja sekä kolmesta viiteen (3-5) muuta yhdistyksen jäsentä. Hallituksen jäsenten valinnassa pyritään siihen, että yksi jäsenistä olisi opiskelija.

Hallitus kokoontuu puheenjohtajan tai hänen estyneenä ollessaan varapuheenjohtajan kutsusta tai kun vähintään puolet hallituksen jäsenistä sitä vaatii. Hallitus on päätösvaltainen, kun vähintään puolet sen jäsenistä, puheenjohtaja tai varapuheenjohtaja mukaanluettuna on läsnä.

7. Yhdistyksen nimen kirjoittaminen

Yhdistyksen nimen kirjoittaa hallituksen puheenjohtaja yksin, varapuheenjohtaja, sihteeri tai taloudenhoitaja kaksi yhdessä.

8. Yhdistyksen tili- ja toimintakausi

Yhdistyksen tili- ja toimivuotena on kalenterivuosi. Tilinpäätös on tehtävä tammikuun aikana.

9. Yhdistyksen kokoukset

Yhdistys pitää vuosittain kaksi varsinaista kokousta. Yhdistyksen kevätkokous pidetään helmi-maaliskuussa ja syyskokous marras-joulukuussa hallituksen määräämänä päivänä. Kokouksissa puhetta johtaa hallituksen puheenjohtaja ja pöytäkirjaa pitää sihteeri.

Yhdistyksen kokouksissa on jokaisella jäsenellä yksi ääni. Yhdistyksen kokouksen päätökseksi tulee, ellei säännöissä ole toisin määrätty, se mielipide, jota on kannattanut yli puolet annetuista äänistä. Äänten mennessä tasan ratkaisee kokouksen puheenjohtajan ääni, vaaleissa kuitenkin arpa.

Yhdistyksen kokoukseen voidaan osallistua hallituksen tai yhdistyksen kokouksen niin päättäessä myös tietoliikenneyhteyden tai muun teknisen apuvälineen avulla kokouksen aikana tai ennen kokousta.

10. Yhdistyksen kokousten koollekutsuminen

Yhdistyksen kokoukset kutsuu koolle hallitus. Kokouskutsut on lähetettävä yhdistyksen jäsenille kirjallisesti vähintään seitsemän vuorokautta ennen kokousta. Hallitus on velvollinen kutsumaan kokouksen koolle, jos 1/10 yhdistyksen jäsenistä kirjallisesti sitä vaatii ilmoittamansa asian käsittelyä varten.

11. Varsinaiset kokoukset

Yhdistyksen kevätkokouksessa käsitellään seuraavat asiat:

1. kokouksen avaus

2. valitaan kokoukselle kaksi pöytäkirjantarkastajaa ja tarvittaessa kaksi ääntenlaskijaa

3. todetaan kokouksen laillisuus ja päätösvaltaisuus

4. hyväksytään kokouksen työjärjestys

5. esitetään tilinpäätös, vuosikertomus ja lausunto toiminnantarkastuksesta

6. päätetään tilinpäätöksen vahvistamisesta ja vastuuvapauden myöntämisestä hallitukselle ja muille vastuuvelvollisille

7. käsitellään muut kokouskutsussa mainitut asiat.

Yhdistyksen syyskokouksessa käsitellään seuraavat asiat:

1. kokouksen avaus

2. valitaan kokoukselle kaksi pöytäkirjantarkastajaa ja tarvittaessa kaksi ääntenlaskijaa

3. todetaan kokouksen laillisuus ja päätösvaltaisuus

4. hyväksytään kokouksen työjärjestys

5. vahvistetaan toimintasuunnitelma, tulo- ja menoarvio sekä jäsenmaksujen suuruus seuraavalle kalenterivuodelle

6. valitaan hallituksen puheenjohtaja ja muut jäsenet

7. valitaan yksi tai kaksi toiminnantarkastajaa ja varatoiminnantarkastajaa seuraavalle toimintavuodelle

8. käsitellään muut kokouskutsussa mainitut asiat

12. Sääntöjen muuttaminen ja yhdistyksen purkaminen

Päätös sääntöjen muuttamisesta ja yhdistyksen purkamisesta on tehtävä yhdistyksen kokouksessa vähintään kolmen neljäsosan (3/4) enemmistöllä annetuista äänistä. Kokouskutsussa on mainittava sääntöjen muuttamisesta tai yhdistyksen purkamisesta.

Yhdistyksen purkautuessa käytetään yhdistyksen varat yhdistyksen tarkoituksen edistämiseen purkamisesta päättävän kokouksen määräämällä tavalla.